Tre mænd på 17, 18 og 21 år er i dag blevet varetægtsfængslet i fire uger efter en brutal weekend, hvor de på blot tre kvarter natten til lørdag udførte syv forskellige voldshandlinger på åben gade i det centrale Randers.

Mændene blev anholdt i går efter en hurtig efterforskning af politiet og fremstillet i et grundlovsforhør sidst på formiddagen. Her valgte dommeren at varetægtsfængsle dem alle i fire uger.

De unge mænd er pæredanske og kommer alle fra Hadsund. De er ikke kendt af politiet i forvejen.

Men nu er de fængslet og sigtet for de syv voldsepisoder i løbet af lørdag nat. I det ene tilfælde blev en mand, som var uheldig at møde dem på deres voldsrute, slået ned og sparket i hovedet og på kroppen. Den sagesløse mand pådrog sig forskellige kvæstelser i ansigtet deriblandt kæbebrud og en blødning i hjernen.

Østjyllands Politi oplyser, at flere andre helt tilfældige ofre på samme måde blev sparket og tævet af den brutale trio.

Anholdt og løsladt

Politiet havde i første omgang fat i de tre voldsmænd ved 3-tiden natten til lørdag efter et umotiveret overfald på en mand. Efter afhøring blev de løsladt.

Men så begyndte det at strømme ind med anmeldelser om andre overfald, og i nattens løb stod det klart, at de unge voldsmænd også stod bag seks andre overfald samme nat.

- Det var blandt andet videoovervågning fra midtbyen, der viste de samme tre fyre, siger politikommissær Michael Ørum Møldrup til Ekstra Bladet.

Han opfordrer eventuelle vidner til de mange voldsepisoder om at henvende sig til politiet i Randers.

- Nu om dage er folk jo meget hurtige til at hive deres mobiltelefoner frem og filme, hvis der sker noget. Vi er meget interesserede i den slags optagelser, siger Michael Ørum Møldrup.